## Ivace+i posa en marxa oficines mòbils per a informar i fer costat a empreses i comerços en la sol·licitud de les ajudes del pla Ara Empreses

*** Les primeres unitats han començat este dilluns a Utiel i Massanassa i en els pròxims dies visitaran Alaquàs, Buñol, Chiva, Riba-roja de Túria i Algemesí
* El pla compta amb un pressupost de 127,4 milions d’euros amb possibilitat d’acompte del 50 % de la subvenció sense necessitat d’aval**

Ivace+i ha posat en marxa, este dilluns, les oficines mòbils del pla Ara Empreses, una iniciativa destinada a facilitar l’accés als 127,4 milions d’euros en ajudes directes de la Generalitat dirigides a la recuperació d’empreses i comerços afectats per les inundacions.

Estes oficines mòbils són microbusos habilitats com a punts d’atenció personalitzada, amb l’objectiu d’acostar la informació i la gestió de les subvencions directament a les indústries i comerços. Inicialment hi haurà dos unitats operatives, que s’ampliaran progressivament fins a un total de cinc, que aniran recorrent diferents municipis.

Així, després de començar en les localitats d’Utiel i Massanassa, en els pròxims dies està previst que visiten Alaquàs, Buñol, Chiva, Riba-roja de Túria i Algemesí, en les ubicacions que s’anunciaran pròximament.

Cada oficina mòbil comptarà amb la presència d’agents de proximitat que oferiran informació i assessoraran sobre com sol·licitar les ajudes a través del portal web de l’Ivace.

Compten amb la col·laboració d’ajuntaments i entitats de gestió i modernització (EGM) i prestaran servici de 09:00 a 14:00 hores, tant en nuclis urbans com en àrees industrials.

Amb esta iniciativa, la Generalitat reforça el seu compromís amb la recuperació i reactivació del teixit industrial, facilitant l’accés a les ajudes directes i oferint un acompanyament tècnic pròxim.

**Programes actuació**

El pla Ara Empreses compta amb un pressupost de 127,4 milions d’euros per a subvencionar actuacions com l’adquisició i la reparació de maquinària o equips directament vinculats a l’activitat, entre d’altres. Així mateix, les ajudes directes inclouen costos de reparació, adaptació i millora d’instal·lacions i gastos d’auditoria per a la preparació dels comptes justificatius de subvenció.

Consta de dos programes d’actuació: un dirigit a pimes industrials, així com a persones jurídiques propietàries d’immobles en els quals s’estava desenrotllant l’activitat industrial, amb un pressupost de 47,8 milions d’euros; i un altre programa dotat amb 79,6 milions d’euros destinat a pimes dedicades a activitats en matèria de comerç, hostaleria i servicis. Les ajudes es podran sol·licitar de manera telemàtica fins al pròxim 1 de juliol de 2025.

**Acompte ajuda**

Se subvencionaran tant pimes que ja hagen realitzat inversions per a la recuperació després de la riuada, com aquelles que encara no han pogut afrontar-les, amb la possibilitat que puguen sol·licitar un acompte del 50 % de l’ajuda concedida, sense necessitat d’aval, en el moment de la presentació de la sol·licitud, amb la finalitat d’agilitzar la seua recuperació empresarial.

Fecha: 02/06/2025